Stor mælkeproducent tegner overenskomst efter konflikt | Fagbladet 3F
3F's konflikt mod landets største mælkeproducent, I/S Rønhave, er slut, efter virksomheden onsdag morgen indgik aftale om overenskomst.
3F og mælkeproducenten I/S Rønhave ved Bramming indgik onsdag morgen aftale om en overenskomst.
Højere timeløn, pension, feriefridage og ret til fravær ved sine børns sygdom. Det er nogle af de forbedringer af arbejdsvilkår, som medarbejdere hos landets største mælkeproducent nu får krav på. Det ligger fast, efter 3F og virksomheden I/S Rønhave ved Bramming onsdag morgen indgik aftale om en overenskomst.
I/S Rønhave har meldt sig i arbejdsgiverforeningen GLS-A. Dermed har virksomheden forpligtiget sig til at følge 3F og GLS-A's overenskomst på landbrugsområdet.
3F iværksatte 11. januar 2016 konflikt mod I/S Rønhave for at få virksomheden med omkring 40 ansatte og over 2.000 malkekøer til at tegne overenskomst. Med onsdagens aftale om overenskomst slipper I/S Rønhave for at blive udsat for en såkaldt sympatikonflikt, som ellers kunne være trådt i kraft 1.februar. En sympatikonflikt ville blandt andet kunne betyde, at arbejdsgiveren ikke kunne få hentet sin mælk eller slagtet sine kvæg på sædvanlig vis.
- Vi er rigtig glade og tilfredse med, at arbejdsgiveren har skrevet under på overenskomsten. Dermed får hans medarbejdere nu klart bedre løn- og arbejdsvilkår, siger Vagn Henriksen, formand for Den Grønne Gruppe i 3F, til Fagbladet 3F.
Op til under 35 kroner
Ifølge 3F har rumænere forud for konflikten tjent 100 kroner i timen hos I/S Rønhave. Det bekræftes af både lønsedler og ansættelseskontrakt, som Fagbladet 3F har set.
Sagen begyndte, da flere medlemmer af 3F henvendte sig til deres fagforening, fordi de var utilfredse med lønnen på 100 kroner i timen hos I/S Rønhave. Det fik 3F til at indlede dialog med arbejdsgiveren. Men flere gange i forløbet har han afvist at tegne overenskomst.
Derfor iværksatte 3F konflikt imod hans virksomhed 11.januar.
- Vi vil ikke acceptere, at vores medlemmer hver time tjener omkring 30-35 kroner under overenskomsten. Det er løndumping og unfair konkurrence over for andre arbejdsgivere, der følger overenskomsten, siger Vagn Henriksen, formand for Den Grønne Gruppe i 3F.
Fagbladet 3F har i forbindelse med konflikten flere gange kontaktet mælkeproducent Jørn Kjær Madsen fra I/S Rønhave. Han er aldrig vendt tilbage til Fagbladet 3F.